ጠቅላይ ሚኒስትር ኃይለማርያም ወደ አቡጃ አቀኑ
– ጠቅላይ ሚኒስትር ኃይለማርያም ደሳለኝ በተመራጩ የናይጄሪያ ፕሬዝዳንት ሙሃማዱ ቡሃሪ በዓለ-ሲመት ላይ ለመገኘት ትናንት ወደ አቡጃ አቀኑ።ጠቅላይ ሚኒስትሩ በናይጄሪያ ቆይታቸው በፕሬዝዳንቱ በዓለ-ሲመት ላይ ከመገኘት በተጨማሪ በአገራቱ ግንኙነት ላይም ውይይት ያደርጋሉ።ሙሃማዱ ቡሃሪ ባለፈው መጋቢት በተካሄደው ምርጫ 57 ነጥብ 2 በመቶ በሆነ ድምጽ አሸንፈው ነበር ፕሬዝዳንት ለመሆን የበቁት።ናይጄሪያ ከወታደራዊ አገዛዝ ወጥታ ዴሞክራሲያዊ ምርጫ ስታካሂድ የዘንድሮው ለአምስተኛ ጊዜ ነው።የናይጄሪያ አጠቃላይ ምርጫ እንዲካሄድ ታቅዶ የነበረው ባለፈው የካቲት ወር ቢሆንም የአገሪቱ ምርጫ ኮሚሽን ጊዜውን በስድስት ሣምንታት በማራዘሙ ነበር መጋቢት ላይ እንዲካሄድ የተደረገው። ናይጄሪያ በአፍሪካ ከፍተኛ የሕዝብ ብዛት ያላት አገር ከመሆኗ ባሻገር ድፍድፍ ነዳጅ በማምረት ከአሕጉሪቱ ቀዳሚ ናት።ተመራጩ ፕሬዝዳንት የናይጄሪያውን ኦል ፕሮግረሲቭ ኮንግረስ ፓርቲ በመወከል ነበር የገዢው ፒፕልስ ዴሞክራቲክ ፓርቲ ሊቀመንበር ከሆኑት ጉድላክ ጆናታን ጋር የተወዳደሩት።ኢትዮጵያና ናይጄሪያ ዲፕሎማሲያዊ ግንኙነታቸውን የጀመሩት እ.ኤ.አ ከ1960 በፊት ነው።ኢትዮጵያ ኤምባሲዋን በናይጄሪያ እ.ኤ.አ በ1961 በቀድሞ የአገሪቱ ርዕሰ ከተማ ሌጎስ የከፈተች ሲሆን ናይጄሪያ ደግሞ እ.ኤ.አ በ1963 በአዲስ አበባ ከፍታለች።  የቀድሞ የኢፌዴሪ ጠቅላይ ሚኒስትር መለስ ዜናዊ እ.ኤ.አ በ1996 ከናይጄሪያ በቀረበላቸው ግብዣ አገሪቱን መጎብኘታቸው የሚታወስ ነው።በተመሳሳይም የቀድሞ የአገሪቱ ፕሬዝዳንት ኦሊሶጎን ኦባሳንጆ እ.ኤ.አ በ2006 ኢትዮጵያን ጎብኝተዋል።እ.ኤ.አ አቆጣጠር ሰኔ 2000 ሁለቱ አገራት የናይጄሪያን ምሁራን በኢትዮጵያ ከፍተኛ የትምህርት ተቋማት ማስተማር የሚያስችል የአቡጃ ስምምነት ተፈራርመዋል።እ.ኤ.አ በ1960 የናይጄሪያ የመከላከያ ኃይል አባላት በሐረር የጦር አካዳሚ ወታደራዊ ሥልጠና መውሰዳቸው የሚታወቅ ነው። (ኢዜአ)